«Χοντρό» κοκκινιστό με μακαρόνια μπλουμ
Παραδοσιακά, το πιάτο αυτό μαγειρεύεται με κρέας από τράγο και εναλλακτικά, όπως στην περίπτωσή μας, με «χοντρό», όπως λένε σε όλη την Ελλάδα το πρόβειο κρέας.
1.500 γρ. πρόβειο μπούτι, με το κόκαλο, κομμένο σε μέτρια κομμάτια, 3 ξερά κρεμμύδια, ψιλοκομμένα, 1 φλιτζ. τσαγιού πελτές ντομάτας, 1 πακέτο σπαγκέτι, αλάτι, φρεσκοτριμμένο πιπέρι
Για το «χοντρό» κοκκινιστό με μακαρόνια μπλουμ,  βάζουμε σε μια μεγάλη κατσαρόλα τα κομμάτια του κρέατος και προσθέτουμε τόσο νερό ώστε να τα καλύψει κατά 3-4 εκ.Ζεσταίνουμε σε δυνατή φωτιά και ξαφρίζουμε σχολαστικά, μέχρι το νερό να πάρει βράση.Χαμηλώνουμε τη φωτιά, προσθέτουμε τα κρεμμύδια και σιγοβράζουμε με μισοσκεπασμένη κατσαρόλα, για περίπου 11⁄2 ώρα, μέχρι το κρέας να αρχίσει να μαλακώνει.Προσθέτουμε τον πελτέ και συνεχίζουμε το μαγείρεμα για άλλα 30-40 λεπτά, μέχρι το κρέας να μαλακώσει καλά. Τότε, με μια πιρούνα το βγάζουμε από την κατσαρόλα, το μεταφέρουμε σε ένα ταψάκι, το σκεπάζουμε για να διατηρηθεί ζεστό και αφήνουμε κατά μέρος.Ελέγχουμε το ζουμί στην κατσαρόλα: πρέπει να έχει μείνει άφθονο για να βράσουν τα μακαρόνια και να μείνει και ζουμί και, αν έχει μειωθεί, προσθέτουμε λίγο ακόμη και το αφήνουμε να πάρει βράση. Ρίχνουμε τα σπαγκέτι, ολόκληρα ή σπασμένα στη μέση, και τα βράζουμε σύμφωνα με τις οδηγίες της συσκευασίας τους. Θα πρέπει να έχει μείνει αρκετό ζουμί. Στο τέλος, ξαναβάζουμε το κρέας στην κατσαρόλα, αφήνουμε να πάρει άλλη μία βράση και αποσύρουμε από τη φωτιά. Σερβίρουμε το «χοντρό» κοκκινιστό με μακαρόνια μπλουμ αμέσως, όσο το φαγητό είναι ζουμερό.
Ζυμαρικά,Κρέας